tartuNLP/wikipedia-smugri-20251201 huggingface dataset:
Vittorio Amedeo I

Vittorio Amedeo I (8. mai 1587 Torino – 7. oktoober 1637 Vercelli) oli Savoia hertsog alates 1630 kuni surmani. Ta kandis ka tiitleid Küprose kuningas ja Jeruusalemma kuningas.
Ta oli Savoia hertsogi Carlo Emanuele I ja tema naise, Hispaania printsessi Catalina Micaela teine poeg. Suure osa oma lapsepõlvest veetis ta Hispaania õukonnas Madridis.
Ta sai troonipärijaks siis, kui tema vanem vend Felipe Emanuele 13. veebruaril 1605 18-aastaselt suri.
Vittorio Amedeo I oli tark ja populaarne valitseja. Teda hüüti Susa lõviks (Susa on Savoiale kuuluv asula Alpides).
Kui tema isa 1630 suri, okupeerisid prantslased Savoiat. Carlo Emanuele poliitika oli tekitanud nii suhetes Hispaania kui Prantsusmaaga ebastabiilsuse ja hertsogkonna kaitsmiseks oli vaja sõjaväge, kuid riigikassa oli tühi ning nii ei saanud hästi palgata palgasõdureid ega välja õpetada omamaiseid sõdureid. Seetõttu sõlmis Vittorio Emanuele rahu Hispaaniaga, astus Prantsusmaaga liitu ja tal õnnestus 1631 sõlmitud Cherasco lepinguga säilitada kolmandik Monferratost: Pinerolo, Alba ja Trino linna ning saada ülejäänu eest rahalist kompensatsiooni. Vastavalt salakokkuleppele tuli Pinerolo seejärel Prantsusmaale tagasi anda.
Vastavalt kardinal Richelieu juhistele pidi Savoia lõpetama rahu Hispaaniaga ja organiseerima Itaalias Hispaania-vastase liidu. Savoia saavutas Hispaania vägede üle kaks võitu: 1636 Tornavento lahingus ja 8. septembril 1637 Mombaldone lahingus.
Samal aastal 25. septembril haigestus Vittorio Emanuele pärast Créqui hertsogi Charles de Créquy de Lesdiguières antud pidusööki. Ta viidi tagasi Savoiasse, kus suri 7. oktoobril.
Pärast Vittorio Emanuele surma sai hertsogiks tema 5-aastane poeg Francesco Giacinto, kes aga aasta hiljem suri. Seejärel sai hertsogiks tema noorim poeg, 4-aastane Carlo Emanuele II. Mõlema eest valitses regendina laste ema Christine kuni oma surmani 1663.
Perekond.
Vittorio Amedeo I abiellus 10. veebruaril 1619 Henri IV ja Marie de' Medici tütre Christinega (1606–1663). Neil oli seitse last, kolm poega ja neli tütart:
Vittorio Emanuele noorem vend, Savoia kardinal Maurizio di Savoia pani 1637 vaimulikuameti maha ja abiellus Luisa Cristinaga, kes oli 15-aastane. Sellest abielust lapsi ei sündinud.
Eugène-François Vidocq

Eugène-François Vidocq (24. juuli 1775 Arras – 11. mai 1857 Pariis) oli prantsuse kurjategija, seikleja ja detektiiv.
Ta rajas Prantsuse kriminaalpolitsei Sûreté Nationale ning oli selle esimene direktor. Hiljem avas ta eradetektiivibüroo, mis oli tõenäoliselt maailma esimene. Teda peetakse tänapäevase kriminalistika ja Prantsusmaa politsei isaks ning maailma esimeseks detektiiviks.
Vidocqi elulugu inspireeris mitmeid kirjanikke, sealhulgas Victor Hugod ja Honoré de Balzaci.
Reginald Wingate

Sir Francis Reginald Wingate, esimene baronet Wingate (25. juuni 1861 Renfrewshire, Šotimaa – 28. jaanuar 1953 Dunbar, Šotimaa) oli Suurbritannia sõjaväelane, kindralkuberner Inglise-Egiptuse Sudaanis 1899–1916.
Ta sündis pere seitsmenda pojana. Pärast kuningliku sõjaakadeemia lõpetamist 1880. aastal saadeti ta Briti laevastikuga algul Indiasse ja siis Adenisse. 1883 ühines ta kindral Evelyn Woodiga ja aitas reorganiseerida Egiptuse armeed. Aastal 1885 sai ta majoriks.
Suurepärase araabia keele oskajana, hea vangide ja põgenike küsitlejana ning käsikirjade uurijana avaldas ta 1891 väga autoriteetseks osutunud raamatu "Mahdism ja Egiptuse Sudaan". Osaliselt seetõttu nimetati ta 1892. aastal Egiptuse luureülemaks. Sellel ametipostil täitis ta ka sõjalisi ülesandeid Sudaanis mahdistide vastu, mille eest sai 1897 kindraliks ning Püha Miikaeli ja püha Jüri ordu rüütliks.
1895. aastal aitas ta Slatin-pašal põgeneda. Ta tõlkis tolle emakeelest, saksa keelest inglise keelde ning avaldas ta raamatud "Kümme aastat mahdistide vangis" (1892) ja "Tuli ja mõõk Sudaanis" (1896).
24. novembril 1899 tappis ta Egiptuse sissi ja iseseisvuse eest võitleja Khalifa `Abd Allāh ibn Muhammadi.
1899 nimetati ta Sudaani kindralkuberneriks ja sirdariks (armee ülemjuhataja) pärast seda, kui eelmine kindralkuberner lord Horatio Herbert Kitchener kutsuti Buuri sõtta. 
Tema valitsemisperioodil sai Sudaanist brittide liitlane, eeskätt tänu Wingate'i rangusele ja vastuhakkude julmale mahasurumisele, kuid ka tema sidemete tõttu. 1903 sai Wingate kindralmajoriks ja 1908 kindralleitnandiks. 1905 nimetas Oxfordi ülikool ta tsiviilõiguse audoktoriks. Sudaanlased nimetasid ta pašaks.
1917. aastal määrati ta Suurbritannia ülemkomissariks Egiptuses. Kuigi vastuolu tõttu Egiptuse Rahvusliku Parteiga ta vallandati, täitsid britid Egiptuse asjus endiselt tema soovitusi.
Bartle Frere

Sir Bartle Frere (täisnimi Sir Henry Bartle Edwards, Parun Frere; 29. märts 1815 Wales, Brecknockshire – 29. mai 1884 Suurbritannia, Wimbledon) oli Briti koloniaaladministraator Indias ja Lõuna-Aafrikas.
Pärast Ida-India Kompanii Haileybury kolledži lõpetamist 1834. aastal alustas ta oma pikka karjääri India tsiviilteenistuses. Olles 1850–1859 Sindhi ülemkomissar, tegi ta palju, et kasvatada selle piirkonna majandust. 
Teda austati rüütliseisusega ja talle anti koht asekuninga nõukogus Calcuttas (1859–1862). Pärast Bombay kuberneriks olekut (1862–1867), naasis ta Inglismaale ja sai India Nõukogu liikmeks (1867–1876).
Lord Carnarvon, Briti koloniaalsekretär, saatis Frere 1877. aastal Kapi Kolooniasse, et too viiks ellu Briti Lõuna-Aafrika ja Buuri konföderatsiooni. Randudes Kaplinnas, leidis ta eest mässuks valmistuva koloonia. Kolonistid olid vihased Lord Carvanoni plaani peale. Transvaali buurid, keda olid Britid viimastena annekteerinud, lootsid võidelda ja tagasi nõuda oma iseseisvuse. 
Lord Carnavoni tagasiastumine jaanuaris 1878 nõrgendas veelgi Frere'i positsiooni ja ta ei võtnud ette ka midagi olukorra maha rahustamiseks. 
Olles kindel, et suulud on samuti kahtlevad konföderatsiooni suhtes, tõukas ta viimased sõtta (detsember 1878), millest väljus muidugi võitjana Suurbritannia.
Ta kutsuti tagasi pärast konföderatsiooni idee kokkuvarisemist 1880. aasta augustis.
Freudenstadt

Freudenstadt on linn Baden-Württembergi liidumaal Saksamaal.
Asub Edela-Saksamaal Schwarzwaldi piirkonnas.
Linna rajasid 1599. aastal protestantidest põgenikud, kes tulid Salzburgist. 
Freudenstadt – tõlkes 'rõõmu linn' – sai Teise maailmasõja käigus mitu korda kannatada.
Kesklinn, sealhulgas renessanssarkaad turuplatsil ja evangeelne kirik (valmis 1608), taastati oma esialgsel kujul.
Sõdade loend

"Siin on loetletud sõdu kronoloogilises järjekorras.
Fulda

Fulda on eristaatusega linn Saksamaal Hesseni liidumaal. 
Asub Fulda jõe ääres, Rhöni ja Vogelsbergi mäe vahel.
744. aastal hakkas benediktiini munk Sturmius selles kohas rajama kloostrit. Samas hakkasid tegutsema kool ja misjonikeskus. See kool sai keskaja Euroopa üheks silmapaistvamaks, kui tema juhiks sai Hrabanus Maurus.
Fuldat on esmamainitud 1114. aastal. Linnaõigused sai see 1208. aastal.
Elanike arv oli 2005. aastal 63 800.
King Camp Gillette

King Camp Gillette (5. jaanuar 1855 Fond du Lac, Wisconsin, Ameerika Ühendriigid – 9. juuli 1932 Los Angeles, California) oli Ameerika leiutaja ja ettevõtja, kelle nime järgi on saanud tuntuks žiletitera. Ta leiutas ja populariseeris esimese turvalise vahetatava teraga raseerija ning asutas 1901. aastal Gillette Safety Razor Company.
Gillette’i uuendus seisnes ühekordselt kasutatavas odavas žiletiteras, mida sai sisestada spetsiaalsesse hoidikusse nn terapardlisse, muutes raseerimise ohutumaks ja mugavamaks.
Tšehhi jalgpallikoondis

Tšehhi jalgpallikoondis on Tšehhi jalgpalliliidu esindusmeeskond, mis esindab Tšehhi Vabariiki rahvusvahelistel jalgpallivõistlustel.
Ajalugu.
Tšehhi Vabariigi koondis loodi küll alles 1993. aastal, kuid tšehhi jalgpall sai alguse juba Austria-Ungari keisririigi aegadel. Jalgpalliliit astus FIFA-sse 1907. aastal. Pärast Esimest maailmasõda jõuti ka esimese tiitlivõistluste medalini.
Tšehhid üllatasid maailma 1920. aasta suveolümpiamängudel, kui turniiri avavoorus võideti Jugoslaavia 7:0. Edukalt jätkates jõuti finaali, kus jäädi Belgia vastu 0:2 taha ning 35. minutil lahkuti protestiks inglasest kohtuniku erapoolikuse vastu platsilt. Seejärel tühistas ROK kõik tšehhide tulemused ning loomulikult jäädi ilma ka medalist.
Esimesel Euroopa pinnal peetud MM-turniiril 1934. aastal Itaalias jõudis Tšehhoslovakkia välja finaali ning kaotas võõrustajate meeskonnale lisaajal 1:2. Suured tegijad olid andekas väravavaht František Planicka ning kaks ohtlikku ründajat Oldrich Nejedly (MM-turniiri edukaim väravakütt) ja Antonin Puc.
1960. aastal kaotas Tšehhoslovakkia esimeste EM-võistluste poolfinaalis NSV Liidule 0:3, kuid pronksimängus oldi üle Prantsusmaast 2:0. 
1962. aastal oli Tšehhoslovakkial koondis, mis võis kõrgeid tippe vallutada. Tšiilis peetud MM-turniiril alistati veerandfinaalis Ungari 1:0 ja poolfinaalis Jugoslaavia 3:1. Finaalis Brasiilia vastu viis tookordse koondise üks paremaid mängumehi Josef Masopust eurooplased 1:0 juhtima, kuid brasiillased viigistasid ja võitsid lõpuks 3:1.
Tšehhoslovakkia jalgpalli suurpäev oli 20. juunil 1976 Belgradis, kui viiendate EM-võistluste finaalis kohtuti valitseva maailmameistri Saksamaa LV-ga. Peamiselt slovakkidest koosnenud meeskond juhtis sakslaste vastu veel lõpu eel 2:1, kuid siis õnnestus Bernd Hölzenbeinil viigistada. Lisaaeg väravaid ei toonud ja nii löödi võitja selgitamiseks penalteid. Tšehhoslovakkia võitis 5:3.
Edukas aasta oli 1980, kui EM-il saadi kolmas koht ja Moskva olümpiamängudel kuldmedal.
Tšehhi ja Slovakkia eraldusid kaheks iseseisvaks riigiks 1993. aastal ning tšehhid lõikasid eraldumisest rohkem tulu. Uus põlvkond tippmängijaid (Patrik Berger, Karel Poborsky, Pavel Nedvěd, Vladimir Šmicer) näitas klassi 1996. aasta EM-il, kus alles finaali lisaajal tuli tunnistada sakslaste 1:2 paremust.
2008. aasta Euroopa meistrivõistluste järel valis Tšehhi jalgpalliliit uueks peatreeneriks Petr Rada.
Praegune koosseis.
Tšehhi koondis 2020. aasta Euroopa meistrivõistlustel.
Frank Baumann

Frank Baumann (sündinud 29. oktoobril 1975) on Saksamaa endine jalgpallur, kaitsja. Klubikarjääri jooksul mängis ta 1. FC Nürnbergis (1994–1999) ja Bremeni Werderis (1999–2009).
Saksamaa rahvuskoondises tegi Baumann debüüdi 24. novembril 1999, kui mängiti Oslos Norraga ja võideti 1:0. Baumann mängis rahvuskoondises 28 korda ja lõi 2 väravat.
Isiklikku.
Frank Baumann on 187 cm pikk.
Philipp Lahm

Philipp Lahm (; sündinud 11. novembril 1983 Münchenis) on Saksamaa endine jalgpallur, kes mängis enamasti paremkaitsjana.
Klubikarjäär.
Lahm hakkas mängima 11-aastaselt Müncheni Bayerni noortemeeskonnas.
Aastatel 2003–2005 mängis ta laenulepinguga 200 000 euro eest Saksamaa klubis VfB Stuttgart. 
Ta tegi Bundesliga-debüüdi Stuttgarto meeskonnas 2003–04 hooaja avamängus Hansa Rostocki vastu, kui ta vahetati platsile 76. minutil. Sel hooajal mängis Lahm Stuttgarti meeskonnas Bundesligas 31 korda ja Meistrite Liigas 7 korda ning tuli teisele kohale Saksamaa aasta jalgpalluri valimistel. 
Viimase mängu Müncheni Bayernis pidas ta 20. mail 2017 liigamängus SC Freiburgi vastu. Ta mängis Müncheni Bayernis aastatel 2002–2017 kokku 332 liigamängus ja lõi neis 12 väravat. Aastatel 2011–2017 oli ta ka Müncheni Bayerni kapten.
Bayerniga tuli ta 2001. ja 2002. aastal alla 19-aastaste Saksamaa meistriks, täiskasvanute seas kaheksa korda Saksamaa meistriks, võitis kuus korda karika ning 2007. aastal Saksamaa liigakarika.
Koondisekarjäär.
Saksamaa jalgpallikoondises debüteeris Lahm kõigest pool aastat pärast debüüti Bundesligas, 18. veebruaril 2004 Splitis Horvaatia vastu. See mäng võideti 2:1. Lahm mängis terve mängu ja Saksamaa jalgpalliajakiri Kickers valis ta mängu parimaks.
2004. aasta Euroopa jalgpallimeistrivõistlustel Portugalis mängis ta kõik kolm alagrupimängu algusest lõpuni.
2006. aasta jalgpalli maailmameistrivõistlustel mängis Lahm ainsa sakslasena kõik 690 minutit ja valiti turniiri sümboolsesse koondisse.
2008. aasta Euroopa meistrivõistlustel Austrias ja Šveitsis mängis ta samuti Saksamaa meeskonnas kõikides mängudes algusest lõpuni peale finaali, kus ta välja vahetati ja mille Saksamaa Hispaaniale 1:0 kaotas.
Lahm lõpetas koondisekarjääri pärast 2014. aasta maailmameistrivõistlusi, mil Saksamaa tuli maailmameistriks. 2010. aastast oli ta koondise kapten.
Ta esindas Saksamaad koondises aastatel 2004–2014 kokku 113 mängus ja lõi viis väravat: 28. aprillil 2004 Bukarestis auvärava Rumeenia vastu (Saksamaa kaotas 1:5), 9. juunil 2006 Münchenis maailmameistrivõistlustel 6. minutil avavärava Costa Rica vastu (Saksamaa võitis 4:2), 25. juunil 2008 Euroopa meistrivõistlustel Baselis viimase värava 90. minutil Türgi vastu (Saksamaa võitis 3:2), 3. juunil 2010 sõprusmängus Bosnia ka Hertsegoviina vastu (Saksamaa võitis 3:1) ja 22. juunil 2012 Euroopa meistrivõistluste veerandfinaalis Kreeka vastu (Saksamaa võitis 4:2).
Isiklikku.
Tema hüüdnimi on Lahmy. Philippil on õde Melanie.
Lahm oli elukutselise sportlasena 170 cm pikk ja kaalus 62–64 kg. Tal on tumeblondid juuksed. 
Tema hobid on korvpall ja muusika. Tema lapsepõlve-eeskuju oli korvpallur Michael Jordan.
Lahm osaleb sageli heategevuskampaaniates ja -üritustel. Ta on mittetulundusühingu "FIFA SOS-lastekodude heaks" ametlik esindaja. 2007. ja 2008. aastal oli ta maailma AIDSi-päeva ametlik esindaja. 
20. septembril 2008 anti talle tolerantsuse auhind väljapaistva võitluse eest sallimatuse ja homofoobia vastu spordis. Ta on asutanud ka ise mittetulundusühingu Philipp-Lahm-Stiftung, mis toetab vaeseid lapsi.
Sebastian Kehl

Sebastian Walter Kehl (sündinud 13. veebruaril 1980 Lahrbachis Fulda lähedal) on Saksamaa jalgpallikoondise endine kaitsja.
Saksamaa rahvuskoondises tegi Kehl debüüdi 29. mail 2001, kui Bremenis mängiti Slovakkiaga ning võideti 2:0. Ta mängis koondises kuni 2006. aastani 31 korda ja lõi kolm väravat.
Isiklikku.
Sebastian Kehl on 187 cm pikk.
Jens Jeremies

Jens Jeremies (sündinud 5. märtsil 1974 Görlitzis) on saksa endine jalgpallur. Ta oli Saksamaa jalgpallikoondise poolkaitsja.
Saksamaa rahvuskoondises tegi Jeremies debüüdi 15. novembril 1997, kui Düsseldorfis mängiti Lõuna-Aafrika Vabariigiga ning võideti 3:0. Aastatel 1997–2004 mängis Jeremies rahvuskoondises kokku 55 korda ja lõi 1 värava.
Isiklikku.
Jens Jeremies on 176 cm pikk ja kaalub 76 kg.
Fabian Ernst

Fabian Ernst (sündinud 30. mail 1979 Hannoveris) on Saksamaa jalgpallur.
Hooajal 2003–2004 tuli ta Bremeni Werderi koosseisus Saksamaa meistriks ja võitis DFB-Pokali.
Saksamaa koondises tegi Ernst poolkaitsjana debüüdi 9. mail 2002 Kaiserslauternis Kuveidi vastu (7 : 0). Aastail 2002–2006 mängis ta koondises 24 korda ja lõi ühe värava.
Bernd Schneider

Bernd Schneider (sündinud 17. novembril 1973 Jenas) on Saksamaa jalgpallikoondise endine poolkaitsja.
Saksamaa rahvuskoondises tegi Schneider debüüdi 28. juulil 1999, kui Guadalajaras mängiti Uus-Meremaaga ja võideti 2:0. Esimese värava lõi Schneider 2002. aasta jalgpalli MM-il Saudi Araabia vastu, kus ta 90. minutil lõi Saksamaa kasuks värava; Saksamaa võitis selle kohtumise 8:0. Koondisekarjääri lõpetas ta 2008. aastal. Kokku mängis ta koondises 81 korda ja lõi neli väravat.
Isiklikku.
Bernd Schneider on 176 cm pikk.
Fredi Bobič

Fredi Bobič (sündinud 30. oktoobril 1971 Sloveenias Mariboris) on Saksamaa jalgpallikoondise endine ründaja. Praegu töötab ta televisioonis spordikommentaatorina.
Bobičil on nii Saksamaa kui ka Sloveenia kodakondsus. Tavaliselt kirjutatakse tema nimi kujul "Bobic". Mõnikord kasutatakse vormi "Bobić", mis on ekslik. 
Saksamaa rahvuskoondises tegi Bobič debüüdi 12. oktoobril 1994, kui Budapestis mängiti Ungari jalgpallikoondisega viiki 0:0. Bobič mängis rahvuskoondises kokku 37 korda ja lõi 10 väravat.
Isiklikku.
Fredi Bobič on 188 cm pikk. Ta on abielus Brittaga ja neil on kaks tütart Celine (17. november 1996) ja Tyra (15. november 1999).
Jennifer Hudson

Jennifer Kate Hudson (sündinud 12. septembril 1981) on Ameerika Ühendriikide näitleja ja laulja.
Lauljana sai ta tuntuks USA telesarja "American Idol" finaalist, kus saavutas 7. koha.
2006 debüteeris ta näitlejana Effie Melody White'ina muusikafilmis "Dreamgirls". Seal mängib ta samanimelise bändi esilauljat, kes selleks, et bändi paremini müüa, bändist lahkuma sunnitakse ja vaesusse langeb. See film põhineb osalt bändil The Supremes ja White'i selle kunagisel liikmel Florence Ballardil. Erinevalt päriselust oli filmi lõpp õnnelikum: Ballard surigi 32-aastaselt vaesuses, White tuli filmi lõpus muusikaärisse tagasi.
Selle rolli eest esitati Hudson kokku 32 auhinna kandidaadiks, millest ta võitis 28. Kõige tähtsamad nendest olid Oscar, Kuldgloobus, BAFTA auhind ja Ekraaninäitlejate Gildi auhind parima naiskõrvalosatäitja kategoorias (võitis nad kõik), Ekraaninäitlejate Gildi auhind parima filmibändi kategoorias (ei võitnud) ning Teismeliste valiku auhind parima naisnäitleja kategoorias (võitis) ja parima naisfilminäitleja läbimurderolli kategoorias (ei võitnud).
2008 andis Hudson välja oma esiksingli, mis kandis tema enese nime. See album võitis Grammy parima "rhythm and blues"-plaadi kategoorias ja sellel oleva laulu "Spotlight" singel nimetati Grammy kandidaadiks naise esitatud parima "rhythm and blues"-laulu kategoorias ja samal plaadil olev laul "I'm His Only Woman" nimetati Grammy kandidaadiks bändi esitatud parima "rhythm and blues"-laulu kategoorias. Ta nimetati ka teismeliste valiku auhinna kandidaadiks kahes kategoorias: parim "rhythm and blues"-laulja ja parim "rhythm and blues"-laul ("If This Isn't Love" samalt albumilt). Kumbagi neist ta ei võitnud.
2010 nimetati ta Teismeliste valiku auhinna kandidaadiks saatesarjas "American Idol" osalenutest lemmiku kategoorias. Ta ei võitnud seda auhinda.
Eraelu.
Hudson kohtus David Otungaga, kes töötab elukutselise "wrestling"-maadlejana. Otunga on lõpetanud Illinoisi ülikooli psühholoogiabakalaureusena ja Harvardi ülikooli juristina. Jenniferi 27. sünnipäeval 12. septembril 2008 pakkus Otunga talle kätt ja südant. 10. augustil 2009 sündis nende poeg David Daniel Otunga Jr.
1. aprillil 2010 sai Hudson Kaalujälgijate eestkõnelejaks. Ta väitis, et oli eelmise aasta jooksul kaotanud 25 kg ega soovi rohkem kaalu kaotada. Kuid 20. veebruaril 2011 teatas ta "Oprah Winfrey Show's", et on kaotanud juba 35 kg.
Perekonna mõrvamine.
24. oktoobril 2008 leiti Hudsoni 57-aastane ema ja 29-aastane vend mõrvatuna. Tema 7-aastane õepoeg oli kadunud ja 27. oktoobril leiti tema surnukeha. Kõik kolm olid maha lastud. Juba samal päeval, 24. oktoobril vahistati Hudsoni 27-aastane õemees William Balfour, kes oli mitu aastat mõrvakatse ja ärandamise eest vanglas istunud ja viibis parajasti tingimisi vabaduses. 30. detsembril 2008 esitati Balfourile ametlikult mõrvasüüdistus. Balfour ei tunnistanud end süüdi.
Hank Williams III

Hank Williams III (ka Hank III ja III, pärisnimega Shelton Hank Williams; sündinud 12. detsembril 1972 Nashville'is Tennessee osariigis) on USA laulja ja kitarrist.
Ta on Hank Williams juuniori poeg ja Hank Williams seeniori pojapoeg. Ka ta poolõde Holly Williams on laulja.
Tema muusikastiilideks on "hard-twang", "punkabilly", "cowpunk", "alternacountry", "hellbilly" ja "honkypunk".
Ta on solist bändides The Damn Band ja Assjack ning bassi mängib ansamblis Superjoint Ritual.
Holly Williams

Holly Audrey Williams (sündinud 12. märtsil 1981 Cullmanis Alabama osariigis) on USA kantrilaulja ja laulukirjutaja.
Ta on Hank Williams juuniori tütar ning Hank Williams seeniori lapselaps. Tal on samuti lauljast poolvend Hank Williams III.
Kollanokad

"Kollanokad" (originaalpealkiri "Scrubs") on Emmy ja Kuldgloobuse nominatsioonidega USA komöödiasari.
Hilary Swank

Hilary Ann Swank (sündinud 30. juulil 1974 Lincolnis Nebraskas) on kaks Oscarit pälvinud USA filminäitleja.
Ta on eelkõige tuntud filmidest "Poisid ei nuta" ja "Miljoni dollari tüdruk".
Kose aardeleid

Kose aardeleid on 1982. aastal Harjumaal Kose alevikus avastatud Eesti suurim teadaolev noorema rauaaja hõbeaare.
Muinasaare.
Aare sisaldas kokku 1716 münti, 6 ehet, 6 plekitükki ja ühe tooriku 8.–12. sajandist. Kogumass oli 1,9 kg. 
Põhilise osa Kose aardeleiust moodustavad Saksa (1463) ja Inglise pennid (168), mis pärinevad vahemikust 10. sajandi lõpp kuni 12. sajandi algus (enamus neist vermitud 11. sajandi esimesel poolel). Saksa müntide suur hulk vihjab kaubasidemetele Ojamaaga.
Neile lisandus 30 Taani raha, 24 tõenäoliselt Skandinaavia päritolu münti, 20 Araabia dirhemit, 3 Bütsantsi, 3 Böömi, 3 Ungari ning üks Iiri ja üks Rootsi verming.
Muinasaare sisaldas haruldustena ka Eestis seni ainukesena leitud Bütsantsi keisri Konstantinos IX (valitses 11. juuni 1042 – 11. jaanuar 1055) münti ja maailmas neljateistkümnendat Inglaste kuninga Ethelred II (valitses 978–1013 ja 1014–1016) "Agnus Dei" tüüpi raha.
Aare asus puitlaastudest kaanega savinõusse asetatud nahkkukrus ja oli peidetud 12. sajandi teisel veerandil, arvatavasti pärast 1128. aastat.
Leidmine.
Hõbemündid leidis Kose elanik Meelis Pärsik, kes oma koduõues kaablikraavi kaevas.
Hank Williams juunior

Hank Williams juunior (kodanikunimega Randall Hank Williams; sündinud 26. mail 1949 Shreveportis Louisiana osariigis) on USA kantrilaulja.
Ta on Hank Williams seeniori poeg ning Hank Williams III ja Holly Williamsi isa.
Sofoklís Venizélos

Sophoklís Venizélos (Σοφοκλής Βενιζέλος; 3. november 1894 – 7. veebruar 1964) oli Kreeka poliitik ja riigimees, tuntud eelkõige kui ühe mõjukaima Kreeka poliitiku Elefthérios Venizélose poeg.
Ta oli Kreeka peaminister kolmel korral:
Venizélos mängis olulist rolli Kreeka liberaalses poliitikas, olles üks Liberaalse Partei ja hiljem Kreeka Rahvademokraatliku Liidu (EPEK) juhtfiguure. Pärast Teist maailmasõda toetas ta demokraatia taastamist Kreekas ning osales mitmetes koalitsioonivalitsustes.
Lisaks peaministriametile oli ta ka välisminister ja parlamendisaadik. Tema poliitiline tegevus oli tihedalt seotud Kreeka sisepoliitilise polariseerumisega sõjajärgsel perioodil.
Panagiótis Pipinélis

Panagiótis Pipinélis (1899 Pireuse sadam – 1970) oli Kreeka poliitik ja diplomaat. 
Ta õppis õigusteadsust ja politoloogiat Zürichi ülikoolis ning alates 1920. aastast Albert Ludwigi ülikoolis Freiburgis. 
Kreeka diplomaatilise korpuse liikmeks sai 1922 ja töötas mitmetel töökohtadel. 1953 hakkas ta esindama Kreekat NATO-s. 
Panagiótis Pipinélis oli peaminister 17. juunist 1963 kuni 29. septembrini 1963.
Aléxandros Diomídis

Aléxandros Diomídis (kreeka keeles Αλέξανδρος Διομήδης; 3. jaanuar 1875 – 11. november 1950) oli Kreeka poliitik ja pangandustegelane, peaminister 11. juulist 1949 kuni 6. jaanuarini 1950.
Õppis õigusteadust ja majandust Weimaris, Pariisis ja Berliini ülikoolis. 
1905 sai professoriks Kapodistriani ülikoolis Ateenas. 
1912 valiti ta Kreeka parlamenti Liberaalse partei nimekirjas. Kuulus sinna kuni 1915. aastani. Valiti uuesti parlamenti 1922, kuid ta hakkas rahandusministriks. 1923 hakkas Diomídis juhatama rahvuspanka ja 1927 riigi keskpanka. Enne peaministriks saamist juhatas Kreeka keskpanka. Oli keskpanga juht kuni peaministriks saamiseni 1949. aastal. Tema peaministriks oleku ajal lõppes Kreeka kodusõda. Tema valitsus oli sunnitud tagasi astuma transpordiministriga seotud skandaali tõttu.
Kreeka kodusõda

Kreeka kodusõda oli sõda Kreekas antikommunistlike ja kommunistlike jõudude vahel detsembrist 1944 – 16. oktoobrini 1949. Lõppes antikommunistlike jõudude võiduga.
Konstantínos Stefanópoulos

Konstantínos (lühiversioonis ka Kostís) Stefanópoulos (kreeka Κωνσταντίνος Στεφανόπουλος; 15. august 1926 Pátra – 20. november 2016 Ateena) oli Kreeka poliitik, president alates 8. märtsist 1995 kuni 12. märtsini 2005.
Kars

Kars on linn Türgi kirdeosas Ida-Anatoolia regioonis, Karsi provintsi keskus. Asub 45 km kaugusel Armeenia piirist 1760 m kõrgusel Karsi jõe ääres.
Ajalugu.
Kars oli aastatel 928–961 Bagratiidide juhitava armeenlaste kuningriigi pealinn. 11. sajandil vallutasid linna seldžukid, 13. sajandil mongolid ja 1387. aastal Timur. 
1514 sai linnast Osmani impeeriumi osa. Karsi põhjaossa püstitati umbes 1579. aastal sultan Murad III juhtimisel Karsi linnus. Hiljem sai linnusest Karsi kindluse tsitadell. 
Kindlus oli Osmani riigi oluline tugipunkt, mida venelased piirasid esimest korda Kuuenda Vene-Türgi sõja ajal 1807. Venelased vallutasid Seitsmenda Vene-Türgi sõja 1828. aastal kindluse, kuid Adrianoopoli rahulepinguga anti see Osmani riigile tagasi. Ka Kaheksanda Vene-Türgi sõja (Krimmi sõja) ajal vallutasid venelased 1855. aastal kindluse, kuid Pariisi rahulepinguga anti see 1856. aastal Osmani riigile tagasi. 
Pärast Üheksandat Vene-Türgi sõda läks linn 1878. aasta San Stefano rahuga lõplikult Venemaa valdusse. 1886. aastal asutasid eesti väljarändajad Karsi linnusest (kindluse tsitadellist) umbes 6 km kaugusele lõunasse uue küla Uus-Estonia.
Osmani sõjavägi okupeeris 1918 linna, kuid pärast riigi lüüasaamist Esimeses maailmasõjas vallutasid linna Armeenia Vabariigi väed. 1921. aastal Türgi ja Nõukogude Venemaa vahel sõlmitud Karsi rahulepinguga läks linn Türgi valdusse. Armeenia seda lepingut ei tunnista ja nõuab Karsi endale.
Haridus.
Vanalinnast üle Karsi jõe põhjas asub Kaukaasia ülikool ("Kafkas Üniversitesi").
Transport.
Linnast lõunas asub Karsi lennujaam. Lennuväli on kohe vastu Uus-Estonia küla idakülge, kuid küla keskelt lennujaama peahooneni on umbes 2 km.
Varia.
Karsis toimub Orhan Pamuki romaani "Lumi" tegevus.
William Monahan

William J. Monahan (sündinud 3. novembril 1960 Bostonis Massachusettsi osariigis) on filmiauhinnaga Oscar pärjatud USA stsenarist ja filmiprodutsent.
Richard Stallman

Richard Matthew Stallman (sündinud 16. märtsil 1953) on ameerika informaatik ja hariduselt füüsik. Tema hüüdnimi on RMS.
Tema asutatud on vaba tarkvara liikumine, GNU projekt ja ka Free Software Foundation. Tema kui tunnustatud häkkeri peamiste tarkvaraarendustööde hulka kuuluvad Emacs (hilisem GNU Emacs), GNU C Compiler ja GNU Debugger. Ta on ka üks GNU General Public License ("GNU GPL") litsentsi autoreid. 
Näitena ta mõttemallist võib tuua, et ta pooldab tasuvaba tualetikasutamist.
Sipura

Sipura on Indoneesiale kuuluv saar India ookeanis, üks Mentawai saartest. 
Saare pindala on 845 ruutkilomeetrit. 
Saar on künklik, kõrgus kuni 285 meetrit.
Eritrea-Etioopia sõda

Eritrea-Etioopia sõda oli Eritrea ja Etioopia vaheline sõda maist 1998 kuni juunini 2000. 
Pärast Eritrea iseseisvumist 1993. aastal oli piir Etioopiaga märkimata. Tekkisid mitmed vaidlusalused piirkonnad, mida mõlemad riigid pidasid enda territooriumiks. Vaidlusaluste alade kuuluvuse lahendamiseks loodi kahepoolne komisjon, mille töö aga polnud eriti edukas. 
6. mail 1998 rühm Eritrea sõdureid ületas Eritrea-Etioopia kontrolljoone vaidlusaluses Badme piirkonnas. Neid ründasid Etioopia sõdurid. Vihastades sellise käitumise üle, saatis Eritrea piirkonda oma mehhaniseeritud väeüksused, et rünnaku eest kätte maksta. Etioopia süüdistas seepeale Eritread oma territooriumi ründamises ning saatis omakorda piirkonda mehhaniseeritud väeüksused. Kergerelvade tulevahetus kasvas kiiresti üle suurtüki- ja tankituleks.
Sõda kestis vahelduva eduga kuni 18. juunil 2000 sõlmiti relvarahu.
Piirileping kahe riigi vahel on endiselt sõlmimata. Olukord on küll rahulik, ent plahvatusohtlik ning kardetakse, et tulevikus võib sõjategevus uuesti alata.
Dileita Mohamed Dileita

Dileita Mohamed Dileita (sündinud 12. märtsil 1958) on Djibouti poliitik.
7. märtsist 2001 kuni 1. aprillini 2013 oli ta Djibouti peaminister.
Elvis (täpsustus)

Elvis on nimi, mis võib tähistada mitut asja:
Paldiski tänavate loend

"Siin on loetletud Paldiski tänavad ja muud aadressikohad.
A.
Amandus Adamsoni
H.
Haki - Haraka - Heina
I.
Ingeri tee
J.
Jaama - Jaani tee - Jirti tee - Salavat Julajevi tee
K.
Kadaka tee - Kadakamarja - Kalmistu - Kannikese - Karikakra - Kelluka - Kivi - Kullerkupu - Kummeli
L.
Leetse tee - Lepiku - Liblika - Lille - Lilleaia - Lõuna - Lõunasadama tee
M.
Majaka tee - Marina - Mere - Merepiiri - Mereranna - Mereranna põik - Meresalu - Mereääre - Mereääre põik - Meriküla põik - Meriküla tee - Mesilase põik - Mesilase - Mooni - Mooniõie - Mustika tee - Muuli - Muru tee - Männi tee
N.
Naadi - 
Nurmenuku
O.
Oblika
P.
Paekaare - Pakri - Pallase - Pargi - Peetri - Pojengi - Põdra tee - Põhja - Põllu - Päevalille - Pääsukese
R.
Rae - Rae põik - Raja - Raja põik - Ristiku - Ristiku põik - Ronga
S.
Sadama - Saialille - Saialille põik - Sambla tee - Sarve tee - Sinilille - Soomepoiste - Suitsupääsukese
T.
Tallinna maantee - Tihase - Tikri - Tuule - Tuvi
V.
Vana-Tallinna maantee - Varese - Võilille - Võsa - Vägari tee - Väike - Värvu tee
Ü.
Ülase
Carl Timoleon von Neff

Charles Timoleon von Neff (2./14. september 1804 Püssi mõis, Lüganuse kihelkond – 24. detsember 1876 / 5. jaanuar 1877 Peterburi) oli baltisaksa kunstnik, Virumaa Muuga ("Münkenhof") ja Piira ("Piera") mõisnik.
Sündinud kodukooliõpetaja Felicite Neffi vallaslapsena, õppis Neff kõigepealt Rakvere kreiskoolis ja seejärel Dresdeni kunstiakadeemias Saksamaal. Noore kunstnikuna Venemaa tolleaegsesse pealinna Peterburi jõudes ning teenistust otsides maalis ta soovijate portreesid. Andeka ja viljaka kunstnikuna saavutas ta aadliseisuse, akadeemiku- ja salanõuniku auastme. 1831. aastal sai ta tsaar Nikolai esimeseks õukonnakunstnikuks, pälvis oma suurejooneliste maalide eest Peterburi Iisaku katedraalis ja tsaari residentsides Anna ordeni, Püha Stanislavi ordeni, Vladimiri tähe ning hiljem riiginõuniku ja siis salanõuniku tiitli.
Suureks inspiratsiooniallikaks oli Neffile Itaalia, mida ta oma elu jooksul korduvalt külastas. Kauneid loodusvaateid leidis ta ka Eestimaalt Piira ja Muuga mõisate ümbrusest. 1849. aastal soetatud Piira mõis oli talle ajutine peidupaik, Muuga mõis kunstiline väljakutse. Mõlemas Eesti mõisas viibis ta pigem suviti. Olles kõrgetasemeline ja tunnustatud kunstnik, veetis ta palju aega pealinnas Peterburis. Tema viimased eluaastad kulusid Muuga mõisa hoonete ehitamiseks ja sealse kunstikogu sisustamiseks, kuid asjaolude kokkulangemise tõttu ei saanud ta oma elusihti täielikult valminuna näha.
20. mail / 1. juunil 1838 abiellus ta Mõdrikul Mõdriku mõisniku tütre vabapreili Luise Auguste von Kaulbarsiga (1804–1882) ning neil sündisid tütar ja poeg:
Tütar Mary von Gruenewaldt kirjutas oma raamatus Carl Timoleon von Neffi kohta: 
"Isale polnud antud näha oma maja, oma loometööd, täies korras ning kunstilises lõpetatuses. Nüüd aga – ükskõik, kas on õhtu ja päiksevalgus hõõgub punasel seinal, heites marmorskulptuuridele roosakat kuma ning tekitades lillakaid varje, või on hommik ja valguskiir toob hämarusest esile õnnistava Jeesuslapse taevalikult kuldse kuju, või on hoopis öö ja kuu heidab mahedat helki rõdu karüatiididele – ikka pean ma mõtlema, miks küll mu isal see kõik nägemata jäi."
Neff suri Peterburis jõululaupäeval 1876. aastal ning maeti Simuna kiriku surnuaeda.
Matt Shadows

Matt Shadows (kodanikunimega Matthew Charles Sanders, sündinud 31. juulil 1981) on USA bändi Avenged Sevenfold laulja.
Matt Shadows oli punkbändis Successful Failure, kellele ta kirjutas laulu 'Streets', mis hiljem on esitatud ka Avenged Sevenfoldi poolt.
Ta on olnud pikka aega (alates kuuendast klassist) koos oma tüdruksõbra Val Dibenedettoga. Matti kirjutatud power-ballaadid "Warmness on the Soul" (Sounding the Seventh Trumpet) ja "Seize the Day" (City of Evil) on pühendatud Valile.
Inglismaal lõhkes tal esinemise ajal kõris veresoon, mis oli tingitud tema "hardcore" karjumisest. Seda karjumist on kuulda ka plaatidelt, mis on välja antud enne "City of Evilit". Kuulujuttude järgi oli see tema laulmisstiili muutumise põhjuseks, aga ta hääl taastus kiiresti, pärast paari operatsiooni ja tuntud vokaalitreenija Ron Andersoni juures õppimist. Sellegipoolest on Matt Shadows ühes intervjuus öelnud, et see polnud tema laulmisstiili muutumise põhjuseks, "Ron õpetas mind karjuma veel paremini kui kunagi varem, aga see ei lähe meie praeguse stiiliga kokku," räägib Matt.
Ron Anderson, kes on töötanud Axl Rose'iga (Guns N' Roses), Scott Weilandiga (Velvet Revolver) ja Chris Cornelliga (Soundgarden), aitas Matt Shadowsil saavutada need võimsad vokaalid, mis on iseloomulikud tema iidolitele. Selline muutus muutis väga palju bändi mainet, hardcore'i fännid olid vihased, uus stiil aga leidis palju uusi fänne.
Isiklikku.
Esimese tätoveeringu tegi Matt siis, kui ta oli 15-aastane. Muude tätoveeringute hulgas on tal tätoveeritud ka "Sounding the Seventh Trumpeti" kaanepilt, üle rinna ja suur "Deathbat" ehk Avenged Sevenfoldi logo, üle kõhu.
Matt ja Avenged Sevenfoldi trummar The Rev käisid koos katoliiklikus koolis.
Ta on allergiline heina vastu ja mängis ülikoolis korvpalli. Matt räägib, et ta oleks elukutseline korvpallur, kui ta poleks Avenged Sevenfoldis.
Samuti kannab ta kullast hambakatteid. Teda on nähtud kandmas ka hõbedast hambakatteid, mida ta kandis "Beast and the Harloti" videos.
"Ta on lahe tüüp. Ta on hirmutu liider ja parim laulja – nii loominguline kui olla annab." – Synyster Gates
Synyster Gates

Brian Elwin Haner, Jr. (sündinud 7. juulil 1981), esinejanimega Synyster Gates või lihtsalt Syn, on ansambli Avenged Sevenfold soolokitarrist ja taustalaulja.
Elukäik.
Gatesi kodukoht on Huntington Beach Californias. Gatesi sai oma esimese kitarri umbes kümneaastaselt ning juba kaheteistkümnendaks eluaastaks oskas lugusid kuulmise järgi mängida. 
Gatesi isa on muusik ja koomik Brian Haner Senior, kes mängib aeg-ajalt bändis akustilist kitarri. Tema hüüdnimi on Papa Gates. 
Gates õppis Muusikute Instituudis Los Angeleses.
Ta oli bändi Pinkly Smooth koosseisus, mis oli muusik The Revi kõrvalprojekt. Ta mängis ansamblis kitarri, kuid kuna mõlemad muusikud soovisid end täisajaga A7X-le pühendada, jäi projekt tagaplaanile.
Brianit võib tihti kandmas näha Fedorat või DVS-i nokatsit. Tal on nii palju mütse, et reisides on tal nende jaoks eraldi kohver.
Synil on mitu tätoveeringut. Rooma numbritega seitse vasaku kõrva taga, kiri "Marlboro" nukkidel, number üks vaskakul pöidlal (esimene tätoveering), kiri "Blue Blood" vasaku rinna kohal, "Haner" selja ülaosas (kuna see on tema arust halvasti tehtud tätoveering, siis on teda pea võimatu särgita näha), vasaku käe keskmisel sõrmel on lilla kirst. Mõlemad käsivarred on täielikult kaetud tätoveeringutega, mis kujutavad koletisi, kes kannatavad mingisuguse piinamise all ja kuna need tätoveeringud moodustavad nagu omaette varrukad, siis enamasti võib teda näha kandmas varrukateta särke. Üks viimaseid tätoveeringuid on tal rinna peal suurelt FOREVER, mis on pühendatud nende trummarile Revile, kes suri 2009.
Tema suurim eeskuju on Dimebag Darrell ansamblist Pantera.
Isiklikku.
"Parim kitarrist, keda ma oma elus kohanud olen. Lisaks sellele näeb ta hea välja, seksikas mees. Ta on pooleldi sakslane ja ta kannab lahedaid kübaraid." – The Rev
"Ma õpetasin Syni kitarri mängima, kui ta oli kümneaastane, nüüd õpetab tema mind, see on hirmutav, kui hästi ta mängib. Syn ja mina kirjutasime koos ühe laulu, see oli filmile "Payback", peaesineja C. Thomas Howelliga, kui Syn oli umbes 12-aastane. See oli punklaul, või midagi taolist, kui seda meenutada." – Syni isa
Zacky Vengeance

Zachary James Baker (esinejanimega Zacky Vengeance; sündinud 11. detsembril 1981) on Avenged Sevenfoldi rütmikitarrist.
Zacky Vengeance on vasakukäeline. Ta õppis kitarri mängima, kui ta oli 13-aastane. Ta oli Avenged Sevenfoldi põhikitarrist kuni "Waking the Fallenini".
Huntington Beach High Schoolis õppides asutasid Zacky, M. Shadows ja The Rev Avenged Sevenfoldi. 2005. aasta lõpus lõi Zacky rõivafirma Vengeance University. Enne Aveged Sevenfoldi loomist tegi ta kaasa punkansamblis MPA, mis tuli sõnadest "Mad Porno Action". MPA ei olnud eriti edukas. 
Zacky valis oma esinejanimeks Zacky Vengeance, sest tahtis teha tagasi kõigile nendele inimestele, kes olid kahelnud tema potentsiaalis. Tema oli ka see, kes mõtles Jonathan Sewardile esinejanime Johnny Christ, sest ta arvas, et see lihtsalt sobib Johnnyle. Oma roll oli bändi kujunemisel ka Zacky nooremal vennal, sest just tema tutvustas Jonathan Sewardit bändile.
Zacky vanemad kinkisid talle 13. sünnipäevaks esimese kitarri, see oli mõeldud paremakäelistele. Zacky õppis kitarri mängima vasakukäelisena.
Isiklikku.
Zacky on pooleldi sakslane, pooleldi itaallane. Ta armastab sushit ja kõike itaaliapärast.
Zackyl on koer Ichabod Vengeance.
Johnny Christ

Johnny Christ (sündinud 18. novembril 1984) on USA muusik, bändi Avenged Sevenfold kolmas bassimängija.
Johnny Christ on olnud bändis alates 2002. aastast. Kuigi Justin Sane mängis bändi esimesel täispikkuses väljaande "Sounding the Seventh Trumpet" salvestusel, lahkus ta uimastisõltuvuse ja isiklike probleemide pärast ning Johnny Christ võttis üle tema koha Avenged Sevenfoldis.
Isiklikku.
Johnnyl on juuri Poolas, aga ta elab California osariigi Orange'i maakonnas Huntington Beachis. Ta tutvus bändiliikmetega Zacky Vengeance'i noorema venna Matthew' kaudu, kellega ta käis ühes koolis. Samuti on Johnny ainuke bändiliige, kellel on tätoveeritud vaid üks käsi.
"Ta teeb väga head tööd. Meil on olnud palju bassiste. Tema on esimene, kes meile päriselt meeldib." – Zacky Vengeance
The Rev

James Owen Sullivan (9. veebruar 1981 – 28. detsember 2009), esinejanimega The Rev või The Reverend Tholomew Plague, oli ansambli Avenged Sevenfold trummar ja taustalaulja.
Ta käis koos Matt Shadowsiga katoliiklikus koolis, kust ta kolmandal kursusel välja visati. Lisaks Avenged Sevenfoldile tegi ta koos Synyster Gatesiga kaasa ka bändis Pinkly Smooth, kus ta hüüdnimeks oli Rathead (rotipea), ning surf-punki bändis Ballistico, kus ta oli üllataval kombel hoopis laulja, mitte ei mänginud trumme. Enne Avenged Sevenfoldi ja Pinkly Smoothi mängis The Rev ska-bändis Suburban Legends.
Enamiku laulude ja laulusõnade autor oli The Rev.
Isiklikku.
Enne kui Avenged Sevenfold muusikaga raha teenima hakkas, töötas The Rev lisaks autoselamisele pesumajas.
"The Rev on muusikaline geenius. Laulukirjutamine, laulmine, trummid. Mehel on rohkem talenti kui ükskõik kellel bändist." - Matt Shadows
Surma põhjused.
Surma põhjuseks oli erinevate ravimite koosmõju. Fännid usuvad, et see ei olnud enesetapp. Jimmy sündis suurenenud südamega ja selle haiguse põdejad surevad varakult.
Ali Sabiehi piirkond

Ali Sabiehi piirkond on 1. järgu haldusüksus (piirkond) Djiboutis. Piirneb põhjas Arta piirkonnaga, idas Somaalimaaga, lõunas Etioopiaga ja läänes Dikhili piirkonnaga.
Piirkonnas on kaks linna: Ali Sabieh ja Holhol.
Dikhili piirkond

Dikhili piirkond on 1. järgu haldusüksus (piirkond) Djiboutis. Piirneb põhjas Tadjoura piirkonnaga, läänes ja lõunas Etioopiaga ning idas Arta piirkonnaga ja Ali Sabiehi piirkonnaga. 
Piirkonnas on neli linna: Dikhil, As Ela, Galafi ja Yoboki.
Obocki piirkond

Obocki piirkond on 1. järgu haldusüksus (piirkond) Djiboutis. Piirneb põhjas Eritreaga, edelas Tadjourahi piirkonnaga ja idas Punase merega.
Piirkonna linnad on Obock ja Khor Angar.
Piirkonnas on mitmeid soolajärvi. We'ima Wenzi jõgi voolab mööda Eritrea ja Obocki piirkonna piiri.
Tadjourahi piirkond

Tadjourahi piirkond (ka "Tadjoura piirkond") on 1. järgu haldusüksus (piirkond) Djiboutis. Piirneb põhjas Eritreaga, läänes Etioopiaga, kirdes Obocki piirkonnaga ning lõunas Dikhili ja Arta piirkonnaga.
Djibouti (linn)

Djibouti on Djibouti suurim linn ja pealinn.
Djibouti rajasid prantslased asustamata piirkonda 1888. aastal. Mõned aastad hiljem, 1896. aastal sai sellest Prantsuse Somaalimaa keskus.
Palkino rajoon

Palkino rajoon on haldusüksus Venemaal Pihkva oblastis. Palkino rajoon piirneb läänes Lätiga. Rajoon moodustati Leningradi oblasti koosseisus 1927. aastal.
Rajoonis on Palkino linnaasundus ja 4 valda.
NS

NS või Ns või ns on lühend, mis võib tähendada järgmist:
Gustavo Santaolalla

Gustavo Santaolalla (sündinud 1952 Buenos Aireses Argentinas) on kahel korral filmiauhinnaga Oscar pärjatud Argentina helilooja, muusik ja filmiprodutsent.
Da Vinci kood

"Da Vinci kood" on Dan Browni 2003. aastal ilmunud kriminaalromaan, kus kujutatakse Jeesuse ja Maarja Magdalast järglase olemasolu, kelle "vereliin" ulatub tänapäeva. 
Romaani märksõnadeks on püha graal, Merovingid, Siioni Prioraat, Montségur, katarid, templirüütlid, Philippe IV Ilus, roosiristlased, Rennes-le-Château, Bérenger Saunière, taas Siioni Prioraat ja Šotimaal asuv Rosslyni kabel.
Sisu.
Sisu tänapäevane osa hõlmab 24 tunni jooksul toimuvaid sündmusi, peamiselt Pariisis, Londonis ja Šotimaal. Harvardi Ülikooli professor Robert Langdon ja Sophie Neveu (koodide salasõnumite analüüsile spetsialiseerunud detektiiv) aitavad lahendada Jacques Saunière'i, Pariisi Louvre'i muuseumi kuraatori kummalise mõrva saladust.
Nad avastavad, et Saunière mõrvati, sest ta oli Siioni prioraadi suurmeister. Siioni prioraat on väidetavalt salaühing, mis asutati, varjamaks “tõde”, et Jeesus abiellus Maarja Magdaleenaga, valmistades teda ette juhtima kirikut pärast Jeesuse surma.
Selle salateadmise kohaselt oli Maarja Magdaleena Jeesuse ristilöömise ajal temast rase ja Prantsusmaal on tänaseni säilinud nende järeltulijatest alguse saanud kuninglik suguvõsa. Reaalse karika või peekri asemel oli püha graal Maarja Magdaleena ise – “anum”, kes hoidis oma üsas Jeesuse verd, kandes tema last.
Väidetavalt on Siioni prioraat peitnud Graali reliikvia – Maarja Magdaleena luud koos arvukate dokumentidega, mis tõendavad Jeesuse otsest vereliini. See avaldatakse maailmale kui selleks on saabunud õige aeg.
Loos on vandenõusse segatud katoliku preestriordu Opus Dei (ladina keeles “Jumala töö”) liikmed, et hoida tõde varjatuna, kuna selle ilmsikstulek ei õõnestaks mitte ainult patriarhaalset katoliku kirikut, mis on naisi alla surunud, vaid lükkaks ümber kogu kristluse alused.
Jānis Pujats

Jānis Pujats (sündinud 14. novembril 1930) on läti katoliku vaimulik. Ta oli aastatel 1991–2010 katoliku kiriku Riia peapiiskop ja on alates 1998. aastast kardinal.
Pujats sündis Nautrenis. Ta õppis Riia Teoloogilises Seminaris kuni selle sulgemiseni 18. jaanuaril 1951. Pujats ordineeriti 29. märtsil 1951 preestriks salaja Riia peapiiskop Antonijs Springovičsi poolt. Paavst Paulus VI ametiajal toetas Pujats tolle kirikureforme ning avaldas hiljem esimese lätikeelse missaraamatu. 1991 nimetas Johannes Paulus II ta alates 1958. aastast vakantsena olnud Riia peapiiskopi ametisse. 1998. aastal sai Pujatsist kardinal, kuid kuni 2001. aastani oli tema staatus varjatud ("cardinalis in pectore"). Pujats osales Benedictus XVI valimistel 2005. aastal, saades tuntuks kui ainus kardinal, kes rääkis alati ladina keeles. Ta osales 28. novembrist 14. detsembrini 1991 ja 1. oktoobrist 23. oktoobrini 1999 Vatikanis Euroopa piiskoppide assambleel; 2.oktoobrist 29. oktoobrini 1994, 30. septembrist 27. oktoobrini 2001 ja 2. oktoobrist 23. oktoobrini 2005 maailma piiskoppide sinodil.
26.–27. veebruaril 2003 viibis ta Läti presidendi riigivisiidil ametliku delegatsiooni koosseisus Poolas. 16. juunil 2005 kohtus ta Läti presidendi Vaira Vīķe-Freibergaga.
Kardinal Pujats külastas 28. aprillil 2004 Tartut ja osales 10. septembril 2005 piiskop Philippe Jourdani ametissepühitsemisel Tallinnas.
2010. aastal loobus kardinal Pujats vanuse tõttu Riia peapiiskopi kohast, paavst Benedictus XVI kinnitas selle 19. juunil. Pujatsi järeltulijaks sai Zbigņevs Stankevičs.
David Vseviov

David Vseviov (sündinud 27. mail 1949 Tallinnas) on juudi päritolu Eesti ajaloolane ja õppejõud, kes on tuntud ajalooteemaliste raadiosaadete autori ja saatejuhina. Alates 1997. aastast on ta juhtinud Vikerraadios saadet "Müstiline Venemaa".
Ta on olnud valitud Postimehe 2009. aasta arvamusliidriks ning aastatel 2015–2019 ja 2023–2024 saja Eesti mõjukama inimese hulka.
Elulugu.
Ta on lõpetanud 1966. aastal Tallinna 6. Keskkooli ning 1971. aastal Tartu Riikliku Ülikooli ajaloo-keeleteaduskonna ajaloolase ja ajalooõpetaja erialal.
Vseviov on ajalookandidaat (1977) ning on saanud Tallinna Pedagoogikaülikoolis väitekirja kaitsmisega kultuuriajaloo doktori kraadi (2003).
Ta on õppinud Tartu Ülikoolis ja töötanud Teaduste Akadeemia Ajaloo Instituudis, kus uuris sotsialismiperioodi ajalugu. Ta oli NLKP liige ja Ajaloo Instituudi partorg.
Ta oli aastatel 2003–2020 Eesti Kunstiakadeemia kunstiteaduse ja visuaalkultuuri instituudi kultuuriteooria professor ning 2020. aastast on emeriitprofessor.
Vseviov on tuntud Eesti Raadio programmides kõlanud pikkade ajalooalaste referaadisarjade autorina ning rohkete kirjutiste järgi ajalehtedes ja ajakirjades. Ta osales 2001. aastal Eesti sotsiaalteadlaste avalikus pöördumises "Kaks Eestit", milles tunti muret Eesti ühiskonna arengu pärast.
Teosed.
Artikleid.
Tsitaat.
"Hirmul baseeruvad ühiskonnad ei saa lubada, et seal kehtiksid reeglid, mille täitmine päästaks hirmust. Sest võimul pole vaja inimesi, kes ei karda. Sellepärast tuli Siberisse saata vahel ka kommuniste ja edutada mittekommuniste, samuti nagu saata Siberisse neid, kes maalisid Leninit, ja edutada neid, kes Leninit kunagi ei maalinud."
Isiklikku.
Tema poeg Jonatan Vseviov on 2021. aastast välisministeeriumi kantsler ja tütar Hanna Vseviov on 2022. aastast sotsiaalministeeriumi sotsiaalala asekantsler.
Helen Lokuta

Helen Lokuta (sündinud 12. aprillil 1975 Tartus) on eesti ooperilaulja.
Hariduskäik.
Ta on õppinud Karlsruhe Muusikakõrgkoolis (2000) ja 2001. aastal Karlsruhe Ooperikõrgkoolis.
2002. aastal lõpetas ta Eesti Muusikaakadeemia laulmise erialal (õpetajad Pille Lill ja Tamara Novitšenko). Ta on lõpetanud Eesti Muusikaakadeemia ka magistriõppes (juhendaja Jaakko Ryhänen). 
Ta on hääleliigilt metsosopran. 
2001. aastast oli ta rahvusooperi Estonia vabakutseline solist, 2006. aastast koosseisuline solist.
2011. aastal esines ta Saaremaa ooperipäevadel.
Rolle.
Ta on teinud koostööd selliste dirigentidega nagu Eri Klas, Tõnu Kaljuste, Johannes Somary, Arvo Volmer ja Paul Mägi ning paljude nimekate orkestritega nii Eestis kui välismaal, muu hulgas Jersuusalemma sümfooniaorkestriga, ERSO ja Tallinna Kammerorkestriga, 
Soolokontserte on ta andnud peale Eestis ka Iisraelis, Ameerikas, Euroopas, Kanadas.
Kajaklased

Kajaklased ("Laridae") on lindude sugukond kurvitsaliste seltsist.
Kajaklaste liike ja alamliike on arvatavasti 71. Suurim kajaklaste osa kuulub kajaka perekonna. 
Levila.
Kajaklased on laialt levinud kogu maakeral. 7 liiki on haruldased ja vajavad kaitset.
Kajaklaste loend.
Selles nimekirjas on reastatud 71 kajakalaste liike, mis kuuluvad 9 kajakalaste perekonda.
Akaa linn

Akaa on linnaks nimetatav omavalitsusüksus Soomes Pirkanmaa maakonnas.
Naabervallad on Hämeenlinna linn, Lempäälä vald, Urjala vald, Valkeakoski linn ja Vesilahti vald.
Linn tekkis 1. jaanuaril 2007 Toijala linna ja Viiala valla liitumisel. 2011 liideti Akaaga Kylmäkoski vald.
Väegrupp Ostmark

Väegrupp Ostmark (saksa keeles "Heeresgruppe Ostmark") oli Teise maailmasõja ajal Saksa väes tegutsenud militaarüksus.
Ajalugu.
Moodustati 1945. aasta mais väegrupi Süd ümbernimetamisega väegrupiks Ostmark
Allunud väeosad.
Mai 1945.:
*8. armee
*6. tankiarmee
*6. armee
Veeala

Veeala (ka akvatoorium, veeväli) on veega püsivalt kaetud ala .
Laias laastus jagatakse akvatooriumid mingit ühtset suurt veekogu hõlmavaks, näiteks mere veeala, või mingi ühtse veekogu mingit osa-ala hõlmavaks, millel sageli on mingi kindel eesmärk (näiteks sadama veeala).
Hurghada lennujaam

Hurghada rahvusvaheline lennujaam on lennujaam Egiptuses Al-Ghardaqah's.
Lennujaamas on üks 45 meetri laiune ja 4000 meetri pikkune maandumis-hoovõturada suunaga 16/34. Lennuväli on tegutsenud ka sõjaväelennuväljana, siis oli kasutusel ka teine rada suunaga 30/12
Berm

Berm ehk linne on kitsas tasandatud maariba, mis lahutab kahte eri kõrgusega ala, näiteks kaeviku eeskülje ja eesvalli vahel.
Sepo Seeman

Sepo Seeman (sündinud 30. mail 1971 Noarootsi vallas) on eesti näitleja.
Seeman on lõpetanud Haapsalu Gümnaasiumi. Kooli ajal tegeles ta alates neljandast klassist vehklemisega Haapsalu klubis En Garde. Ta on tulnud Eesti juunioride meistriks ja saanud vehklemises NSV Liidu meistersportlase nimetuse. Gümnaasiumipäevil osales kooliteatri tegemistes, seejärel täiendas end Randlase õppestuudios.
Sepo Seeman on lõpetanud Tallinna Pedagoogilise Instituudi näitejuhi eriala 1993. aastal.
Ta töötab Pärnu teatris Endla alates 1993. aastast (ka külalisnäitlejana). Aastatel 1995–2002 oli Seeman ansambli Kuldne Trio koosseisus, ta on laulnud ka ansamblis Kala ning teatriansamblis Liepaja.
Ta on mänginud muusikalides
2015. aasta sügisel osales ta TV3 telesaates "Su nägu kõlab tuttavalt". 2018. aastal võttis osa saatest "Su nägu kõlab tuttavalt" (kuldne hooaeg).
Isiklikku.
Tal on pojad Aleksander, Oskar ja Johannes.
Hiiumaalt Kõlunõmmest pärit talumees Kõlu Magnus (Maunus) (1710–1781) ja tema abikaasa Kadri olid Tõnis Niinemetsa, Sepo Seemani ja Margus Tabori esivanemad.